Plotin

Plotin (204 - 269)

Plotin ble født i år 204 e.Kr. i Egypt. Plotins navn er romersk selv om han var egypter. Siden han skrev på gresk, blir han regnet som en gresk filosof, og som en av de siste store filosofer i Antikken. Han var nyplatonismens hovedrepresentant, altså utviklet han den mystiske siden ved Platons filosofi. I 244 grunnla han en filosofiskole i Roma, og ble en veldig populær foreleser. Elevene hans var av alle slags folk, til og med kvinner fikk delta i forelesningene. Ifølge hans elev Porfyrios, hadde Plotin et merkelig syn på kroppen, det kunne virke som om at han ”skammet seg over å være i sitt legeme”. Han nektet å la noen lage bilde av ham, noe som resulterte i at elevene hans smuglet inn datidens dyktigste malere til forelesningene for å få han foreviget. Forakten han hadde for kroppen gjorde at han nektet å ta medikamenter når han var syk, noe som resulterte i at han ble enda sykere. Plotin var ikke kristen og hadde ikke kristne verdier og syn, men i ettertid har kristne tatt til seg filosofien hans og tolket den med et kristent syn. Filosofien til Plotin er videreføringen av Platons filosofi, at det som eksisterer i siste instans er noe åndelig. Av dette sier Plotin at det er tre værensnivåer fram mot det Ene. Det laveste nivået, sjelen, er hvor menneskene er. I det neste trinnet, ånden, godtar mennesket ideene. Det høyeste nivået er hvor mennesket reflekterer over seg selv. I dette stadiet er man tilfreds med seg selv og livet sitt, og man oppnår det Gode. Da Plotin døde i 269 sa han ”Nå vil jeg forsøke å la det som er guddommelig i meg, gå opp i det guddommelige i alteret”. Dette tolket hans elever som en befrielse av den udødelige sjelen som skulle ta fatt på det neste nivået.

Kilder: Wilhelm Weischedel, ”Filosofienes verden”, 1989 ”De store filosofer”, Teknologiske forlag TILBAKE TIL GRESK ANTIKK TILBAKE TIL FILOSOFER HJEM